মদন মোহন মুখোপাধ্যায়

কবি মদনমোহন মুখোপাধ্যায় বিষ্ণুপ্রিয়া মণিপুরী সাহিত্যর নাঙজাদা কবিগো। গিরকর জরম অসেতা অসমর করিমগঞ্জ জেলার হিংলাত। গেলগা শতকর চল্লিশর দশকেত্ত মদনমোহন এইগার লেখালেখি আরম্ভ। 

১৯৫৫ সালে শিলচর গুরুচরন কলেজর মুখপত্র পূর্বশ্রী পত্রিকার সম্পাদকগো নির্বাচিত অসিল। গিরকে নিয়াম সময় ধরিয়া বিষ্ণুপ্রিয়া মণিপুরী সাহিত্য পরিষদর সম্পাতকগোর পদফামহান ঙালকরিয়া আসিল। 

তার কবিতা প্রকৃতির লগে মানবিক অভিমানর খেলালো বুরদিয়া থার। 

গিরকর উল্লেখযোগ্য কবিতার লেরিকরমা 'রঙ ফিরক', 'তেন্না ককক্' বারো 'ঠইগ'  নাঙ মাতানি য়াকরের।

মোর এলাহান তি,

মোর ঠইগ তি,

তোরকা বুলিয়া জীবন এহান

মাংকরেসু মি। 

১৯৫৫ ইংরাজিত ‘পূর্বশ্রী’ পত্রিকাত গিরকে পয়লা আমার ঠারে কবিতা এহান ইকরিয়া ফংকরেছিল। আজি পঞ্চাস বছর পানা বিত্তা অইতেগাউ কবিতা এহান যেন তাজা গোলাপ ফুলগর ডেকি আমার হৃদিগত্‍ বিধার, মনর কঙালা কোন আগত লুঅয়া ছ্করগা। কি যাদুহান আছেতা এ কবিতা এহানাত। 

কবিতা এহানর স্রষ্টা, অগ্রজ বরেণ্য কবি শ্রীমদনমোহন মুখোপাধ্যায় আমার সমাজর পয়লাকার সাহিত্যিক পেনশনারগ। গিরকর মাতৃভূমি দুর্ল্লভছড়া লয়ার আনিপুরে। এইগা গিরকর বাপক স্বর্গীয় বাবাধন মুখোপাধ্যায় আরতা মালক স্বর্গীয়া শ্যামজেদ মুখোপাধ্যায়। তানুরতা তিনগ বেইবুনি – জেঠাগো হরিমোহন, খুল্লাগ স্বর্গীয় কৃষ্ণকুমার বারো য়েইমাপাগো তা। 

হিকানিহান

লেরিকর অকরাগ গাঙর স্কুলেত্বই অকরিয়া পিছে পিছে ১৯৫২ ইংরাজীত করিমগঞ্জ সরকারী হাইস্কুলেত্ব মেট্রিকহান দেছিল। উহানর পিছে গিরকে শ্রীহট্টর নাংকরা কবি আগ শ্রীঅশোক বিজয় রাহা উগর অনুপ্রেরনাল শান্তিনিকেতনে গিয়া পাকরানি মনাছিল। কিন্তু মালকরে দু:খ দিয়া যানি নামনানিয়ে উপেইত নাগিয়া শিলচর গুরুচরণ কলেজে পাকরেছিল। উপেইত্ত গিরকে ১৯৫৭ ইংরাজীত হবা করে বি.এ. পাশ করেছিল। 

চাকুরি বারো সাহিত্য

চাকুরী জীবনে গিরকে পয়লা ১৯৫৭ ইংরাজীত দক্ষিণ প্রতাপগড়র শিবেরগোল হাইস্কুলে প্রধান শিক্ষকগো অয়া হমাছিল। উহানর পিছেদে বারো ১৯৫৮ ইংরাজীত  চরগুলা পাব্লিক হাইস্কুলে প্রধান শিক্ষকর পদে হমাছিল। পিছে পিছে ১৯৬৮ ইংরাজীত ক্রমে রাতাবাড়ী হাইস্কুল বারো করিমগঞ্জে প্রধান শিক্ষকগ অয়া কাম করেছিল। 

গিরকে গোকুলানন্দ গীতিস্বামীর জাগরণী এলা হুনিয়া উতার অনুপ্রেরণাল কবিতা ইকরানি অকরেছিল। তা জেবাকা নারায়ণ নাথ এম ই স্কুলে ক্লাস ফউর-এ পাকরেছিল উবাকা তার খৌরাঙহান দেহিয়া হেডমাস্টার শ্রীযোগেন্দ্র কুমার মহন্তই কবিতার বিষয়ে তারে সল্লা দেছিল। আরতা চপ চপ করিয়া বাংলা পত্রিকা বসুমতী বারো প্রবাসী পাকরানিরকা দিয়া দেছিল। ক্লাস ফউর-এ থাইতেয় পইলা তা পয়ার ছন্দে বাংলা কবিতা আহান ইকরেছিল। ক্লাস সেভেন পাশ করানির পিছে করিমগঞ্জ হাইস্কুলে গিয়া ক্লাস এইট-এ অছিলগা। উবাকাই কবিতা আহান সাপ্তাহিক পত্রিকা আহানাত দিয়া ছাপাছিলা। পত্রিকা উহানর সত্ত্বাধারীগ কমরেড যজ্ঞেশ্বর দাস। পিছে পিছে কলিকাতাত্ত স্বাধীনতা সংগ্রামী লীলা রায়র সম্পাদনাত নিকুলেছিল ‘জয়শ্রী’ পত্রিকাতৌ তার কবিতা ছাপাছিল। এসাদে করে তাপ্প তাপ্প কলিকাতার পত্রিকাত গিরকর কবিতা ছাপানি অকরলা। এ ব্যাপারে মিহির ভট্টাচার্য্য বুলিয়া গিরক অগোই তারে নিয়াম পাংলাক করলো। উ গিরক উগর মাধ্যমেই তার কবিতা ‘সত্যজোগ’ বারো ‘সংঘাত’ বুলিয়া নিকুলেছিল পত্রিকা উহানিত ফঙসিল। এ বাংলা কবিতার মাধ্যমেই গিরকে শ্রীহট্টর নাংকরা কবি অশোক বিজয় রাহার লগে পরিচয় অয়া তার মাধ্যমে শান্তিনিকেতনে পাকরানিত যানার চিন্তা আহান করেছিল। ১৯৫৫ ইংরাজীত গুরুচরণ কলেজে হমানির পিছে কলেজের মুখপত্রহান ‘পূর্বশ্রী’ত  পয়লা সম্পাদক্গ অছে। উবাকাওই গিরকে পয়লা আমার ঠারল ইকরানি অকরেছিল। গিরকর প্রকাশিত আমার ঠারর লেরিখহান অইলতাই ‘ঠইগ’ বারো ‘তেন্না কক্ক’ আরতা তার ইকরা নাটক দুহান – ‘রূপাই মৌতুপ’ বারো ‘লইলাট’ স্টেজে বহুবার মঞ্চস্ত অছিল। উতা বাদেউ গিরকে বিভিন্ন লেখনির ক্ষেত্রে বহুত আগবাঢ়েছিল কিন্তু আকখুরুম ঘরগ জ্বি-লাগানির ফলে অগ্নিদেবতার আতে হাবি ভস্মীভূত অইল। উহানৌ গিরকর ডাঙর দুঃখ আহান। 

সমাজ সেবা

গিরক মহাসভার পরম ভক্তগ। কিয়া বুল্লে তার মতে এ মঞ্চ এগোতেই আমার সমাজর নাঙপালপা হাবি মানু উবা অছিলা। ঐতিহাসিক মহেন্দ্র কুমার সিংহ সম্পাদিত ‘বিষ্ণুপ্রিয়া’ পত্রিকাত তা সহ-সম্পাদকগো আছিল। উতা বাদে সময় আহানাত সাহিত্য পরিষদর জেনারেল সেক্রেটারীগ আছিল। সাহিত্য সভায় গিরকরে নগদ রূপা পুরস্কারর গজে ‘সাহিত্য সৌরভ’ উপাধি দেছিলা। 

১৯৯৫ ইংরাজীর ১৫ই আগষ্ট তারিখে গিরকরে আসাম সরকারর বারদেত্ত ‘সাহিত্যিক পেন্সন’ নিয়মিত দেনা  অকরলা। চাকুরিত্ব অবসর নেনার আগেই গিরকে চাকুরিত্ব ইস্তাফা দেছিল। কিয়া বুল্লে ১৯৬২ বারো ১৯৬৭ ইংরাজীত তা এম॰ এল॰ এ প্রার্থিগ অয়া ইলেকশনে উবা অছিল। কিন্তু দ্বি-য় বারেই হারেছে। তা এম এল এ-ত উবা অনির উদ্দেশ্যহান সরকারি সুযোগ সুবিধাল আমার মানু পৃথিবীর কোম্পেই  কোম্পেই আছি উতা দেহানি বিশেষ করে ব্রহ্মদেশে আছি উতারেতে যেসাদেউ দেহা করানি। এসাদে এসাদে হপন এইগা গিরকে মনে রচেয়া থছিল। 

২০০৩ সনে শিলচর শহরে অনুষ্ঠিত অছিল ‘বিশ্বসম্মেলনে’ এইগা গিরকরে সম্বর্ধনা জানানি অছিল উবাকা এইগা গিরকর বয়স চারি কুড়ির গজে অইতৈ। উহানল গারিগ নিয়াম দুর্বল অছিল। মোরতাউ সৌভাগ্য এইগা গিরকরে দর্শন করানির সুযোগ পাছিলু। উহানর পিছেকার বছরেই ২০০৪ ইংরাজীর ৫ অকটোবর তারিখে গিরক দৌর খয়া পেইল।

পাসিতা

১. মেইরিক মিঙাল - সুনীল কুমার সিংহ সম্পাদিত, জানুয়ারী  মারি ২০১১

২. মেইরিক মিঙাল কভার

থাক:বিষ্ণুপ্রিয়া মণিপুরী   থাক:সাহিত্য
থাক:বিষ্ণুপ্রিয়া মণিপুরী সাহিত্যিক